Von Essen

Von Essen on Westfalenista peräisin oleva aatelissuku. Suomen ritarihuoneessa suku on introdusoitu aatelisena sukuna numero 58, nimellä von Essen. Ruotsissa sama suku on nimeltään von Essen af Zellie.

Sukunimi on mahdollisesti alun perin kirjoitettu muotoon von Elsen. Elsen on alue Paderbornin lähellä, 130 km Essenistä itään. Suvun vanhin varmuudella tunnettu edustaja oli Diderich von Elsen. Hänen tiedetään vierailleen usein Tanskassa. Vuonna 1568 hän onnistui vangitsemaan ruotsalaisen merirosvo Melchiorin ja sai siitä hyvästä Tanskan kuningas Frederik II:n veljeltä, herttua Magnukselta maa-alan Baltiasta. Vuosien 1570 ja 1574 välillä hän sai haltuunsa laajoja alueita Saarenmaalta, mukaan lukien Zellie-nimisen alueen (viroksi Selgase). Diderich muutti sukunimensä vuonna 1578 nykyiseen muotoon von Esseniksi.

Saarenmaan siirryttyä Ruotsin hallintaan 1645 suvun edustajia muutti Suomeen ja Ruotsiin. Ruotsin ritarihuoneessa suku on introdusoitu aatelisena sukuna numero 723. Ruotsissa sukuhaarasta käytetään nimeä von Essen af Zellie erotuksena muista von Essen –suvuista. Ruotsissa elää myös vapaaherrallinen von Essen -suku, numerolla 158. Suomen ritarihuoneeseen suku introdisoitiin vuonna 1818. Suomessa suku on hallinnut muun muassa Seestan kartanoa Nastolassa.

Suvun jäseniä 
 Didrik Didriksson von Essen (k. 1678), eversti, Hämeen rykmentin komentaja
 Odert Reinhold von Essen vanhempi (1665–1714), ruotsalainen eversti
 Fromhold von Essen (k. 1722), everstiluutnantti, Pohjanmaan rykmentin komentaja 1714–1721
 Reinhold Wilhelm von Essen (1669–1732), ruotsalainen sotilas, Pohjanmaan maaherra
 Georg Fredrik von Essen (1743–1814), suomalainen everstiluutnantti ja valtiopäivämies
 Odert Reinhold von Essen nuorempi (1755–1837), Suomen sodassa taistellut kenraalimajuri, esiintyy myös J. L. Runebergin Vänrikki Stoolin tarinoissa.
 Carl Gustaf von Essen (1815–1895), suomalainen pappi ja herännäisyysliikkeen vaikuttaja.
 Johan August von Essen (1815–1873), Kuopion läänin kuvernööri, Tammikuun valiokunnan jäsen
 Johan Mauritz von Essen (1830–1872), virkamies ja toimittaja
 Georg Mauritz von Essen (1850–1937), suomalainen lääkäri ja valtiopäivämies
 Siri von Essen, (1850–1912), suomenruotsalainen näyttelijä, August Strindbergin puoliso
 Gustaf Georg Waldemar von Essen (1851–1912), suomalainen maanviljelijä ja valtiopäivämies
 Gustaf Mauritz von Essen (1862–1921), suomalainen yritysjohtaja ja valtiopäivämies
 Didrik von Essen (1864–1936), suomalainen kenraalimajuri, Suojeluskuntajärjestön ylipäällikkö 1919–1921
 Arthur Reinhold von Essen (1869–1913), suomalainen virka- ja valtiopäivämies
 Carl Didrik von Essen (1875–1954), jääkärivääpeli
 Emil Werner von Essen (1875–1947), suomalainen arkkitehti, opettaja ja taiteilija
 Johan Jürgen von Essen (1878–1916), suomalainen insinööri ja jääkäriaktivisti
 Ernst Reinhold von Essen (1885–1940), jääkärikapteeni
 Gustaf Robert von Essen (1882–1957), jääkäriluutnantti
 Torsten Harald von Essen (1892–1918), jääkäriluutnantti
 Hans von Essen (1900–1973), everstiluutnantti, Mannerheim-ristin ritari numero 30
 Barbro von Essen-Holmqvist (1915–1996), farmaseutti ja runoilija
 Raili Rytkönen (o.s. von Essen, 1941–2002), suomalainen historiantutkija ja kirjailija

Lähteet 

Essen, von
Essen, von
Essen, von